Odločba Komisije

z dne 25. junija 1997

o posebnih pogojih za uvoz živih školjk, iglokožcev, plaščarjev in morskih polžev s poreklom iz Avstralije

(Besedilo velja za EGP)

(97/427/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 91/492/EGS z dne 15. julija 1991 o zdravstvenih pogojih za proizvodnjo in dajanje na trg živih školjk [1], kakor je bila nazadnje spremenjena z Aktom o pristopu Avstrije, Finske in Švedske, in zlasti člena 9 Direktive,

ker je po avstralski zakonodaji "Department of Primary Industries and Energy – Australian Quarantine and Inspection Service – (AQIS)" (Ministrstvo za primarne dejavnosti in energijo – Avstralska služba za karanteno in inšpekcijo) pristojna za pregled zdravstvenega stanja živih školjk, iglokožcev, plaščarjev in morskih polžev ter za spremljanje higienskih in sanitarnih pogojev proizvodnje; ker je v skladu z navedeno zakonodajo AQIS pooblaščena, da odobri ali prepove pobiranje školjk, iglokožcev, plaščarjev in morskih polžev na nekaterih območjih;

ker so AQIS in njeni laboratoriji sposobni učinkovito preverjati uporabo veljavnih zakonov v Avstraliji;

ker so se pristojni organi v Avstraliji obvezali, da bodo Komisiji redno in hitro sporočali podatke o prisotnosti planktona z vsebnostjo toksinov na območjih pobiranja;

ker so pristojni organi v Avstraliji predložili uradna zagotovila kar zadeva skladnost z zahtevami iz Poglavja V Priloge k Direktivi 91/492/EGS in z zahtevami, ki so enakovredne zahtevam, ki jih predpisuje navedena direktiva za klasifikacijo proizvajalnih in distribucijskih območij, odobritev odpremnih in čistilnih centrov ter nadzor javnega zdravja in spremljanje proizvodnje; ker se morajo Skupnosti sporočati predvsem kakršne koli možne spremembe na območjih pobiranja;

ker je Avstarlija primerna za vključitev v seznam tretjih držav, ki izpolnjujejo pogoje enakovrednosti iz člena 9(3)(a) Direktive 91/492/EGS;

ker želi Avstralija izvažati v Skupnost zamrznjene ali predelane školjke, iglokožce, plaščarje in morske polže;

ker je treba v ta namen v skladu s členom 9(3)(b)(ii) Direktive 91/492/EGS določiti proizvajalna področja, kjer se lahko školjke, iglokožci, plaščarji in morski polži pobirajo in izvažajo v Skupnost;

ker se posebni pogoji uvoza uporabljajo, ne da bi to vplivalo na odločbe, sprejete v skladu z Direktivo Sveta 91/67/EGS z dne 28. januarja 1991 o pogojih v zvezi z zdravstvenim varstvom živali, ki urejajo dajanje na trg živali in proizvodov iz ribogojstva [2], kakor je bila nazadnje spremenjena z Direktivo 95/22/EGS [3];

ker so ukrepi, predvideni s to odločbo, v skladu z mnenjem Stalnega veterinarskega odbora,

SPREJELA NASLEDNJO ODLOČBO:

Člen 1

"Department of Primary Industries and Energy – Australian Quarantine and Inspection Service – (AQIS)" (Ministrstvo za primarne dejavnosti in energijo – Avstralska služba za karanteno in inšpekcijo) je pristojni organ v Avstraliji za preverjanje in potrjevanje skladnosti živih školjk, iglokožcev, plaščarjev in morskih polžev z zahtevami Direktive 91/492/EGS.

Člen 2

Žive školjke, iglokožci, plaščarji in morski polži s poreklom iz Avstralije, ki so namenjeni prehrani ljudi, morajo izvirati iz odobrenih proizvodnih območij, navedenih v seznamu v Prilogi k tej odločbi.

Člen 3

Ta odločba je naslovljena na države članice.

V Bruslju, 25. junija 1997

Za Komisijo

Franz Fischler

Član Komisije

[1] UL L 268, 24.9.1991, str. 1.

[2] UL L 46, 19.2.1991, str. 1.

[3] UL L 243, 11.10.1995, str. 1.

--------------------------------------------------

PRILOGA

Proizvodna območja, ki so skladna z določbami iz Priloge I, 1(a) k Direktivi 91/492/EGS

GEOGRAFSKE MEJE

Tasmanija | Bigbay Duck Bay Port Sorell Moulting Bay Great Swan port Little Awanport Blackman Bay Dunalley Bay | EagleHawk Bay Garfish Bay/Dart Island Little Norfolk Bay Pittwater Pipeclay Lagoon Birchs Bay Fleurty's Point Long Bay Reef | Great Bay Simpsons Bay Little Taylors/Satellite Deep Bay Chale Bay Port Esperance Hastings Bay Recherche Bay | Garden Bay Huon River Gardners Bay Flinders Bay Ansons Bay Apollo/Roberts/Sykes Norfolk |

Queensland | Moretón Island | North Stradbroke Island | Mud Island | |

Viktorija | Beaumaris Flinders | Dromana | Clifton Springs | Pt Arlington (Grassy Point) |

Zahodna Avstralija | Cockburn Sound (Kwinana Grain Terminal) | Oyster Harbour | | |

Južna Avstralija | Denial Bay Franklin Harbour | Smoky Bay Nepean Bay | Streaky Bay | Coffin Bay |

--------------------------------------------------